Vreća bez dna: Uljanik preko noći 'pojeo' još 300 milijuna kn

Kako to? Preko noći je u tajnosti za Uljanik otišlo još 300 milijuna kuna, čak dvostruko više nego što je Vlada dala za rast najnižih mirovina

<p>Trebali su prosvjedi da Vlada osigura 14 milijuna više za skupe lijekove bolesnoj djeci. Učitelji su prijetili štrajkom jer Vlada nije imala 300 milijuna kuna za povećanje njihovih plaća.</p><p>Vlada se pohvalila da je ove godine osigurala 150 milijuna kuna za rast mirovina za gotovo 250.000 onih s najnižim mirovinama. Prije svakog od tih poteza koji nose milijunski trošak državi Vlada je radila analize, a u javnosti su se vodile stručne rasprave jer je riječ o golemom trošku.</p><p>A onda smo saznali da je u tajnosti, bez ikakvih obrazloženja i rasprava,<strong> loše poslovanje pulskog Uljanika preko noći odnijelo još 300 milijuna kuna!</strong></p><p>- S jučerašnjim danom ukupno smo platili <strong>3,1 milijardu</strong> kuna jamstava - rekao je sasvim usput, među nizom podataka, ministar financija Zdravko Marić gostujući na HRT-u.</p><p>Još do prije koji dan službeni podatak o isplaćenim jamstvima bio je<strong> 2,8 milijardi.</strong> Dakle, iz proračuna se odlilo još 300 milijuna kuna više. Usporedbe radi, ove godine će 300 milijuna kuna otići za produljeni rad vrtića u Hrvatskoj tijekom cijele godine.</p><p>Jesu li plaćene kamate, dodatni troškovi ili aktivirana neka nova jamstva, nismo uspjeli saznati. I <strong>ta tajnovitost je itekako značajna.</strong></p><p>Država je lani bila izložena za čak 4,3 milijarde kuna jamstava koja su dana za gradnju brodova. A na to treba pridodati troškove i kamate za koje ni jedno ministarstvo nije dalo točne iznose. Dosad je, po Mariću, plaćeno već navedenih 3,1 milijardu kuna. Marić je sam rekao da pokušavaju naći model kojim ne bi došlo na naplatu 900 milijuna kuna jamstava za brod jaružalo.</p><p>- Računam da ćemo morati platiti još 300 do 500 milijuna kuna - rekao je Marić.</p><p>Ali<strong> još nema konačne odluke što uopće uraditi s Uljanikom</strong>. Nabacuju se razne brojke, a čak ni ministri Marić i gospodarstva Darko Horvat nemaju isti pogled i iste računice oko toga koliko bi stajao stečaj, a koliko pokušaj spašavanja sa strateškim partnerom.<br/> Daju se procjene od 7,5 do 10,5 milijardi kuna iako već dulje od godinu dana traju analize u Uljaniku, ali i istrage gdje je novac i je li bilo kaznenih djela.</p><p>Samo ta razlika između procjena je iznos koji bi bio dovoljan za cijelu eskadrilu od 12 borbenih izraelskih aviona.</p><p>I premijer Andrej Plenković je poručio da mu je nevjerojatno da troškovi iz mjeseca u mjesec rastu, ali javnost još nije upoznata s tim što je sve u tim troškovima iako ih plaćamo iz svojega džepa.</p>